Det Nordjyske Venstre er klar til at vælge, hvem der skal opstilles som Venstres spidskandidat ved det kommende regionsrådsvalg om godt et år. Kandidaterne er de to nuværende regionsrådsmedlemmer Ole. B. Sørensen og Jess V. Laursen og nuværende folketingskandidat Kristian Andersen. - Vi har haft en åben proces, hvor alle Venstres medlemmer har kunnet foreslå hinanden. Efter samtaler med de tre kandidater, der har erklæret, at de er parate til at lade sig opstille, er jeg glad for at kunne sige, at Venstre under alle omstændigheder stiller med en meget kvalificeret kandidat til posten som formand for regionsrådet, siger Erik Hovesen, Venstres regionsformand. Venstres nordjyske medlemmer skal afgøre, hvem af de tre, der kommer til at lede Venstres liste. Det afgøres på et opstillingsmøde i Brovst Hallen den 25. oktober.
Tre kandidater vil stå i spidsen for Venstre i Region Nordjylland.